**Luk. 10:25-37**

**“Dissipels volg Jesus se diensbaarheid.”**

*Andries Burger, GK Pinetown, 12 Mei 2019 – FOKUSMAAND #2*

Kinders **OPNEEM**

Ons Here Jesus Christus het aan ons die opdrag gegee om dissipels te maak en hulle te leer om alles te onderhou wat Hy geleer het.

Ons doen dit, maar nie altyd ewe goed nie. Party doen dit regtig goed, maar vir party gelowiges, en ook gemeentes, is dit nie iets waarop hulle nou eintlik fokus nie.

Ons mag nie ons Koning, ons Heerser se opdrag minag nie – dit is nodig om meer spesifiek daaraan aandag te gee.

Maar om dissipels te maak, moet ons self eers dissipels wees – en dit is ons fokus hierdie maand.

ŉ Dissipel is ŉ leerling of ŉ volgeling van Jesus Christus;

ons leer uit wat Hy sê en wat Hy doen om soos Hy te sê en te doen.

Dissipels is nie ŉ bewonderaars wat van Jesus hou en Hom applous gee terwyl hulle maar lewe soos elkeen self wil nie.

Dissipel wees, is om te luister, en om te luister, is om te doen.

Verlede week het ons sy onderdanigheid en sy gehoorsaamheid aan die Vader bevestig en ons voorgeneem om “Jesus te volg in gehoorsaamheid”.

Hy is ons Here, ons Heerser en ons is gehoorsaam in onderdanigheid – anders as die wêreld om ons.

Ons het afgesluit uit Ps. 40:4 waarin ons aan Hom en teenoor mekaar gesê het dat ons alles wil doen net soos Hy dit in sy Woord vir ons leer.

Vandag gaan ons oor ŉ tweede toepassing van dissipelskap besin – diensbaarheid.

Jesus het gekom om te dien en sy hele lewe en sterwe getuig daarvan – om Hom te volg beteken ons moet ook ander dien.

 “Dissipels volg Jesus in diensbaarheid.”

**<< Lees Luk. 10:25-37 >>**

Daar tussen almal staan ŉ man op wat die Bybel van hulle tyd, en spesifiek die wet, baie goed ken.

Sy besorgdheid klink opreg, al was dit meer om te hoor of Jesus nou die wet by die venster gaan uitgooi.

Daar is party wat dit vandag ook wil doen – as verlossing deur geloof alleen is en alleen uit genade, dan kan ons mos maar lewe soos ons wil. Daar is dan mos nie meer moets en moenies nie.

 Watter geleentheid om Jesus self te kon vra...

Jesus weet dat die man die Ou Testament goed ken, en sy teen vraag aan hom man wys vir ons dat die wet nog steeds geldig bly. Vir ons ook...

Omdat hy die wet ken gee die man dieselfde opsomming daarvan wat Jesus ook by geleentheid gegee het.

Dis reg sê Jesus, doen dit en jy sal lewe.

Die hele wet? Volkome nakom?

En as jy net een keer ŉ klein ou bietjie afwyk van net een deeltjie van die wet?

Dan is jy skuldig aan die hele wet (Mat. 5:19) – of volkome nagekom, of heeltemal misluk. Daar is nie halfprys nie.

Enige mens behoort te weet dis nie haalbaar nie. Hoe kan ŉ mens dit regkry?

Wel, dit is wat Jesus gedoen het.

Hy het die wet volkome nagekom in die plek van elkeen wat in Hom glo,

 en daarmee het Hy die ewige lewe verdien vir elkeen wat in Hom glo.

Maar dit is nie die man se volgende vraag nie.

Hy wil homself handhaaf. In plaas daarvan om sy eie penarie te erken dat hy dit nie kan regkry nie, wil hy nou redeneer oor interpretasie van die Bybel.

Dis nog steeds wat mense doen as hulle nie wil doen wat die Bybel sê nie – redeneer oor wat dit dan nou eintlik sou beteken...

Wie is my naaste? Ken jy ook hierdie vraag, het jy dit ook al gehoor?

Die kerkmense van Jesus se tyd het geleer dat jou naaste net daardie mense is wat waardig is om jou naaste te wees.

Ons eie geskiedenis het dit ook maar in... By baie is dit nog steeds so.

Liefhê soos myself? Nee, nie darem nie almal nie!

Sekerlik net ander wat soos “ons” is. Ordentlike goedgemanierde goeie mense.

Nie mense van ander ras, of ander taal, of ander geloof, of ander gewoontes nie.

Jesus gee nie bloot die antwoord nie.

Hy vertel ŉ gelykenis, sodat die man self die antwoord kan ontdek en nie verder kan stry daaroor nie.

ŉ Gelykenis is ŉ storie van iets wat nie regtig gebeur het nie, maar wat Jesus vertel om iets daaruit te leer.

Daar het ŉ man gereis van Jerusalem af na Jerigo.

Dit is sowat 17 km ver en die pad het baie draaie want dit is ŉ afdraande soos min met Jerigo sowat 1 000 meter laer as Jerusalem.

Behalwe die kronkels, was die pad ook gevaarlike want daar was baie skuilplek vir skelms en plekke om reisigers aan te val en te beroof.

Dis presies wat gebeur en die man word aangeval en die rowers los hom sonder klere en byna dood.

Die eerste man wat verbykom is ŉ priester – hy behoort ŉ goeie voorbeeld te gee van hoe die Here se kinders moet optree...

Hy doen belangrike geloofswerk in die Here se tempel. Hy weet dat hy sy naaste net so moet liefhê as wat hy vir homself is.

Hy loop heeltemal aan die ander kant van die pad verby sonder om links of regs te kyk, hy ignoreer die beseerde kaal man in die pad.

Dan kom ŉ Leviet verby, nou wel nie ŉ priester nie, maar hy werk ook in die Here se tempel.

 Sal hy die man help? Nee ook nie, soos die priester loop hy ver van die man verby.

Die ou wat die vraag vir Jesus gevra het sou nou kon dink dat hy reg is, die beseerde man in die pad is dan sekerlik nie ŉ naaste van die priester of die Leviet nie – anders sou hulle hom tog gehelp het.

Dan kom daar ŉ Samaritaan verby – dit moes almal se hare laat rys het.

Die Jode het die Samaritane selfs “honde” genoem soveel gehaat dat hulle blykbaar selfs gesê het dat jy nie vervolg moes word as jy dalk ŉ Samaritaan doodgemaak het nie.

Die wat na Jesus se gelykenis luister het heel waarskynlik gedink dat ŉ Samaritaan definitief NIE sal doen wat die Here wil hê nie...

 En dan die verrassing!

Die laaste mens van wie jy dit verwag help die byna dood beroofde man in die pad.

Hy gebruik dit wat hy het – olie en wyn – om die wond te behandel en te verbind.

Meer nog, hy tel hom op sy donkie en vat hom na ŉ herberg toe, dit is iets soos ŉ hotel langs die pad.

Daar sorg hy verder vir hom en bly die heel nag by hom.

Die volgende dag doen hy nog meer. Hy betaal die herberg genoeg vir seker ŉ drie tot ses weke om hom verder te versorg en hy belowe dat hy al die onkostes sal betaal wanneer hy weer terugkom.

Hy is ŉ vreemdeling van ŉ ander ras, hy loop nie verby nie, hy gee nie net ŉ bietjie water nie, hy help hom soos wat hy sy eie kind of sy eie pa sou gehelp het.

En nou kom Jesus by die antwoord op die wetgeleerde se vraag.

Wie dink jy was die naaste van die beseerde man?

Die wetsgeleerde kan nie anders as om te erken dat dit die derde een was nie. (Hy wil nie eens die woord Samaritaan sê nie...)

Het jy agtergekom dat Jesus die vraag eintlik omkeer?

Die man het gevra, wie is my naaste?

Jesus sê nie wie is die priester of die Leviet se naaste nie.

Hy vra nie wie is die naaste van die een wat hulp gee nie – Hy vra wie is die een se wat hulp nodig het se naaste.

 Wie is die beseerde man se naaste?

En dit is Jesus se les vir my en vir jou ook.

Die Here se opdrag is duidelik – ons moet ons naaste liefhê soos onsself.

 En dan is die vraag nie wie is my naaste nie – die vraag is wie se naaste is ek?

Al die mense wat my pad kruis – ook mense wat dit nie waardig is nie; mense wat nie soos “ons” is nie.

Swart, bruin en wit; ryk en arm; skoon en stinkvuil; met of sonder tatoeëermerke, oorbelle en neusringe; heteroseksueel en homoseksueel; kerkmense, ongelowiges en Moslems.

Gelowiges, dissipels van Jesus Christus, ek en jy wat Hom volg, moet elkeen van die mense wat ons lewenspad kruis so liefhê as wat ons vir onself is.

Dit is wat Jesus met die gelykenis wil leer – moenie vra wie is jou naaste nie, vra wie se naaste is jy...

Maar daar is iets baie belangrik wat amper weggesteek is in die gelykenis.

Hoekom het die Samaritaan gehelp, wat lees ons was anders by hom as by die priester en die Leviet?

Waarom help hy hom so oormatig – veel meer as wat jy ooit sou verwag?

 Het jy dit agtergekom toe ons gelees het – kyk aan die einde van v. 33...

 Hy het hom “innig jammer” gekry – en toe het hy hom gehelp.

Ek het al baie gesê dat mens baie versigtig moet wees om te veel op enkele woorde in te gaan, maar eerder na die boodskap van ŉ hele gedeelte moet soek.

Wel, in hierdie geval dink ek hierdie spesifieke woord is deurslaggewend om die motivering, die gesindheid en die omvang van diens aan ander te begryp.

Die woord wat hier met “innig jammer” vertaal is, word slegs vir Jesus self te gebruik, en Hy gebruik dit in drie van die gelykenisse wat Hy vertel.

Nêrens word dit gebruik vir mense soos ek en jy nie.

Dit gaan nie eintlik oor ŉ emosie soos, “ag siestog” nie.

 Dit is ŉ eienskap van die Messias, ons Verlosser, dit gaan oor sy goddelike aard.

Die heel oorspronklike kern van die woord was gebruik om na die diepste binnekant van die offerdier te verwys.

Nou beteken dit hier die diepte binneste waar die liefde, die besorgdheid, die meegevoel, vir iemand se nood soos ŉ kool vuur brand.

En elke keer wanneer Jesus vir iemand “innig jammer” was, dan het Hy iets gedoen aan die daardie persoon se nood.

 Dit is dus ŉ diepe besorgdheid/meegevoel/saamvoel vir iemand se nood en

daarmee saam ook ŉ ewe diep begeerte om die nood te verlig.

 Dit is ŉ diep brandende liefdes-pyn en dryfveer om verligting van die nood te bewerk.

Wanneer Jesus mense “innig jammer” kry dan:

 maak hy hulle gesond (Mat. 14:14, Mar.1:41, Mat. 20:34),

 gee hulle kos (Mat. 15:32, Mar. 8:2)

 leer en onderrig hulle (Mar. 3:34, Mat. 9:36)

 dryf bose geeste uit (Mar. 9:22)

 wek kind op uit die dood (Luk. 7:13).

Dit is deel van Jesus se geaardheid, sy karakter om

diep binne Hom te brand met liefdevolle besorgdheid en ŉ saamvoel van iemand se nood

 tesame dan met ŉ diepe begeerte en dryfkrag om verligting en uitkoms te bewerk.

Die hoogste uitdrukking daarvan is sy “innige” liefde om ons straf op ons sonde op Hom te neem en dit namens ons te betaal sodat ons deur geloof deel kry aan sy ewige lewe. (Ef. 2:4,5)

In twee gelykenisse gebruik Jesus die woord om iets van God te verduidelik:

 die Koning wat sy dienskneg “innig jammer” kry en sy baie skuld vergewe (Mat. 18:27)

die Vader wat sy verlore seun “innig jammer” kry en hom met ope arms terug verwelkom (Luk. 15:20)

en dan die Samaritaan wat die beroofde, beseerde man langs die pad “innig jammer” kry (soos Jesus sou) en hom dan in oormaat versorg (Luk. 10:33)

En dit is daardieselfde diepe belewenis van mense se nood

wat diep in ons wese moet brand

om dan van diep binne ons die vurige dryfkrag te word

 om te help – in oormaat – soos Jesus sou help.

Dit kan nie uit onsself kom nie, want dit is nie ons geaardheid nie, dit is deel van Jesus wat in ons moet leef deur die Heilige Gees.

Kyk maar om jou, luister na die hulp wat mense gee en ontvang.

By mense wat met Jesus se “innige jammerte” gee

ontvang ander baie meer as net die hulp soos kos, of ŉ geleentheid dokter toe, of ŉ gesprek om te troos.

Hulle ontvang liefde, toewyding, ŉ persoonlike saamwees/saamleef belegging van die een wat gee.

Maar waar mense gee sonder Jesus se “innige jammerte”,

daar is dit byna soos ŉ saketransaksie – daar is dit net die hulp en niks meer nie, die liefde is net woorde maar sonder persoonlike belegging en saamleef.

Daar is baie meer wat mens kan sê oor Jesus se “innige jammerte”, sy barmhartigheid en sy diens aan ander, en ook oor ons navolging daarvan in ons barmhartigheid en liefdesdiens, maar kom ons volstaan nou hierby:

Speel jy speletjies oor wie jy reken nie jou naaste is nie? Hou dan op daarmee.

Jesus, ons Here, Heerser en Leermeester leer dat ek en jy ŉ naaste is vir elkeen wat ons pad kruis, (daarmee bedoel Hy eintlik “elkeen”)

en Hy leer dat ons hulle net so lief moet hê as wat ons vir onsself is.

Ons naasteliefde moet wys – veral aan hulle wat in nood is.

Maar nie soos ŉ saketransaksie nie...

Vra dat die Heilige Gees jou al meer sal verander om Jesus se “innige jammerte” te ervaar en om daardeur aangevuur te word in jou diens en jou hulp aan ander.

Of dit nou is om vir hulle te bid, of om hulle te besoek, om na die erediens by tee met hulle te gesels, om hulle te help met huiswerk, of om kos te vat vir hulle wat nie het nie of komberse, om jou bydrae te maak vir die diakonie om ander met geldnood by te staan of jou bydrae aan die gemeente sodat die Here se Woord geleer kan word en aan mense in nood verkondig kan word. Noem maar op...

(Natuurlik moet Jesus se “innige jammerte” ook ervaar word in die manier waarop die diakens en die ouderlinge ons werk doen...)

Dissipels volg Jesus in sy diensbaarheid.

Dis nie iets waaroor ons moet dink nie, onthou dissipels volg Jesus ook in gehoorsaamheid.

Hy is ons Here, ons Heerser en ons is onderdanig, en anders as die wêreld om ons luister ons na Hom, en doen ons wat Hy leer – met Jesus se “innige jammerte” wat die Heilige Gees in ons werk.

Amen